En af de mest lumske vejrsituationer er under opsejling og kan i nattetimerne give glatte veje. Det sker når det i aftenens og nattens løb fortsat vil komme byger, mens koldere luft gradvist strømmer frem. Sammen med opklaring mellem bygerne, der gradvist kan blive med slud og tøsne, er det det en cocktail man skal passe på, hvis man skal ud i trafikken natten til lørdag. Mellem bygerne er det farlige tidspunkt Når bygerne kommer ind over landet vil de give våde vejbaner og stedvis kan der endda falde vinterlig nedbør. Når bygerne er drevet forbi vil det klare op, og vejbanetemperaturerne vil hurtigt kunne falde til under frysepunktet, og vi vil kunne opleve de farlige frysende våde vejbaner, hvor et tyndt lag is gør veje og fortove spejlglatte. Størst er risikoen for det farlige fænomen i den centrale og østlige del af Jylland. Pas på - også hvis termometeret viser plusgrader Den lumske og farlige vejrsituation kan være meget drilsk, og de isglatte veje er svære at få øje på. Ud over at køre ualmindeligt forsigtigt, så kan en rettesnor være, at man skal se efter på sin bilrude. Er der is på den, vil vejene sandsynligvis også være glatte. Det gælder også, selv om biltermometeret viser plus-grader. Man skal således være meget opmærksom, når man i nat og i morgen tidlig bevæger sig ud i trafikken. Det gælder også, hvis man til fods. Mulighed for vinterens første sne Ud over de isglatte veje, så kan man lokalt også få mere end snefnug i luften. I den oprindeligt kolde polarluft vil der dannes slud og snebyger, som stedvis vil kunne lægge sig på marker og græsplæner. Sker det vil det være vinterens første sne. Størst chance for at få den første sne har man langs den jyske højderyg, hvor de mere end 100 meters højde kan være lige præcis det, der afgør at sneen bliver liggende - og ikke smelter. 100 meters højde vil give en afgørende lavere temperatur på omkring 0,5 grader i forhold til temperaturen ved havniveau. Den første sne kan komme til tiden Kommer vinterens første sne natten til lørdag, vil det være så normalt det kan blive. Gennemsnitligt viser de seneste 14 års data, at vi skal vente til den 11. november, før vi får vinterens første sne.

Referat:
Der er risiko for spejlglatte veje og vinterens første sne flere steder i nat.